**สยบไพรี 43** (อังกฤษ: Sayobpairee 43) หรือ *หน่วยปฏิบัติการพิเศษสยบไพรี* กองกำกับการปฏิบัติการพิเศษ กองบัญชาการตำรวจปราบปรามยาเสพติด (กก.ปพ. บช.ปส.) สังกัดส่วนสนับสนุนการป้องกันและปราบปรามอาชญากรรม สำนักงานตำรวจแห่งชาติ เป็นหน่วยตำรวจที่มีความเชี่ยวชาญการใช้อาวุธและยุทธวิธีพิเศษ มีภารกิจหลักในการสนับสนุนการปฏิบัติงานในการปราบปรามยาเสพติดภายในประเทศ

หน่วยสยบไพรี 43 นั้น มีอีกชื่อเรียกที่มาจากหลักสูตรการฝึกที่ใกล้ชิดกับหน่วยคอมมานโด ทั้งของกองทัพอากาศ และหน่วยสยบริปูสะท้านเดิม ทำให้ถูกเรียกชื่อว่า *คอมมานโดสยบไพรี* และ *NSB Commando*

ประวัติ
-------

เนื่องจากแต่เดิมตั้งแต่ยุคก่อตั้งกองบัญชาการตำรวจปราบปรามยาเสพติดเมื่อปี พ.ศ. 2535 นั้น ตัวหน่วยงานเองไม่มีหน่วยปฏิบัติการพิเศษเป็นของตนเอง ทำให้ในการปฏิบัติภารกิจในการต่อต้านและปราบปรามยาเสพติดที่ผ่านมานั้น กองบัญชาการตำรวจปราบปรามยาเสพติดต้องร้องขอกำลังสนับสนุนจากหน่วยงานอื่น ๆ ในพื้นที่ โดยเฉพาะในภารกิจสกัดกั้นตามแนวชายแดน ซึ่งเป็นพื้นที่ของกองบัญชาการตำรวจตระเวนชายแดน โดยกองบังคับการสนับสนุนทางอากาศ (ตำรวจพลร่ม) โดยในบางครั้งเนื่องจากสภาวะขับขันเร่งด่วนในการปฏิบัติการ ทำให้ไม่สามารถรอกำลังหน่วยปฏิบัติการพิเศษมาสนับสนุนได้และต้องปฏิบัติการเข้าแสดงตัวจับกุมในทันที ทำให้เกิดความสูญเสียต่อชุดปฏิบัติการของตำรวจปราบปรามยาเสพติด รวมถึงหลายครั้งที่ปฏิบัติการไม่สำเร็จทำให้ยาเสพติดหลุดรอดออกไปได้

ด้วยเหตุนี้เอง หน่วยสยบไพรี จึงถูกก่อตั้งในปี พ.ศ. 2543 โดย พันตำรวจเอก อดิเทพ ปัญจมานนนท์ รองผู้บังคับการตำรวจปราบปรามยาเสพติด 1 (ยศและตำแหน่งขณะนั้น) ได้เสนอไปยังผู้บังคับบัญชาเพื่อขอเปิดหลักสูตรการฝึกเพื่อเพิ่มศักยภาพและพัฒนาบุคลากรในหน่วยงานให้มีความสามารถในการปฏิบัติการปราบปรามยาเสพติดได้ยย่างมีประสิทธิภาพโดยเฉพาะ จึงเป็นจุดเริ่มต้นของหน่วยปฏิบัติการพิเศษของกองบัญชาการตำรวจปราบปรามยาเสพติด โดยใช้ชื่อว่า "สยบไพรี" ที่ได้รับการพระราชทานนามจากสมเด็จพระสังฆราชเจ้า กรมหลวงวชิรญาณสังวร ส่วนเลข 43 นั้นเป็นหมายเลขของปีที่ก่อตั้งหน่วย คือปี พ.ศ. 2543 เหมือนกับหน่วยปฏิบัติการพิเศษของตำรวจ 2 หน่วยหลักที่ตามหลังด้วยหมายเลขปีที่ก่อตั้ง

กำลังพลชุดแรกที่เข้ารับการฝึก ประกอบไปด้วยเจ้าหน้าที่ฝ่ายสืบสวน สังกัดกองบังคับการตำรวจปราบปรามยาเสพติด 1 และ 2 จำนวน 34 นาย เข้ารับการฝึกจากกองพันปฏิบัติการพิเศษที่ 2 กรมปฏิบัติการพิเศษ หน่วยบัญชาการอากาศโยธิน กองทัพอากาศ โดยผ่านการฝึกต่าง ๆ อาทิ การใช้อาวุธเชิงยุทธวิธี การรบระยะประชิดภายในอาคาร การใช้ชุดพลซุ่มยิง การใช้เชือกลงทางดิ่ง เป็นต้น โดยหลังจากสิ้นสุดการฝึกชุดแรกในปี พ.ศ. 2543 ได้มีการนำกำลังจากกองบังคับการตำรวจปราบปรามยาเสพติดอื่น ๆ มาร่วมหมุนเวียนกำลังเข้ารับการฝึกเพื่อเพิ่มประสิทธิภาพในการปฏิบัติการ โดยเข้ารับการฝึกจากหน่วยรบพิเศษหน่วยต่าง ๆ ของประเทศไทย ทั้งส่วนของกองทัพบก กองทัพอากาศ กองทัพเรือ สำนักงานตำรวจแห่งชาติ กองบัญชาการตำรวจตระเวนชายแดน ในส่วนของกองบังคับการสนับสนุนทางอากาศ รวมไปถึงการฝึกร่วมกับหน่วยปฏิบัติการพิเศษของสำนักงานปราบปรามยาเสพติด กระทรวงยุติธรรมสหรัฐ และหน่วยปฏิบัติการพิเศษของประเทสอิสราเอล

สัญลักษณ์ประจำหน่วย
-------------------

สัญลักษณ์ประจำหน่วยสยบไพรี เป็นรูปนกอินทรีสยายปีก ในปากคาบอาวุธปืนชนิดเอ็ม 16 ติดดาบปลายปืน กรงเล็บถือประกายสายฟ้า

* นกอินทรี หมายถึง สัตว์ที่เป็นราชาแห่งท้องฟ้า สายตาเฉียบคม และดุดัน
* อาวุธปืน หมายถึง อาวุธประจำหน่วยที่มีขีดความสามารถในการทำลายล้าง
* ดาบปลายปืน หมายถึง อาวุธที่ใช้ในการต่อสู้ระยะประชิดได้อย่างคล่องแคล่ว
* สายฟ้า หมายถึง ความรวดเร็วและเด็ดขาดในการปฏิบัติการปราบปรามยาเสพติด

การฝึก
------

หน่วยสยบไพรี 43 มีศูนย์ฝึกชื่อว่า *ศูนย์ฝึกอบรมยุทธวิธีปัญจมานนท์* ซึ่งตั้งชื่อตามผู้ก่อตั้งหน่วย ภายในศูนย์ฝึกประกอบด้วย หอกระโดดฝึกโรยตัวทางยุทธวิธี สูง 34 ฟุต ห้องฝึกการต่อสู้ในระยะประชิด (Close Quarters Battle: CQB) และชุดฝึกการใช้อาวุธประจำกายด้วยกระสุนซ้อม หรือเครื่องจำลองการฝึก

### หลักสูตรสยบไพรี

การฝึกหลักสูตร ยุทธวิธีเพื่อพัฒนาศักยภาพของเจ้าหน้าที่ตำรวจปราบปรามยาเสพติด (สยบไพรี) เป็นหลักสูตรการฝึกของกองบัญชาการตำรวจปราบปรามยาเสพติด ระยะเวลาการฝึก 4 อาทิตย์ (1 เดือน) ทำการฝึกให้กับบุคลากรภายในหน่วย เพื่อเพิ่มศักยภาพหลังจากจบการศึกษาและเข้ารับการบรรจุเข้าหน่วยสยบไพรี ประกอบด้วย

การอบรมการใช้อาวุธ การฝึกใช้อาวุธประจำกาย ฝึกทักษะการใช้อาวุธทางยุทธวิธี ฝึกอบรมการอยู่รอดของเจ้าหน้าที่และยุทธวิธี (Officer Survival and Tactics: O.S.T.) การขี่รถจักรยานยนต์ทางยุทธวิธี การตรวจค้นสถานที่และอาคาร (CQB) การตรวจค้นบุคคล ยานพาหนะ การซุ่มยิงเบื้องต้น การรักษาความปลอดภัยบุคคลสำคัญ การส่งกำลังทางอากาศ การยิงปืนพกภายใต้สภาวะกดดัน การยิงปืนในสภาวะแสงน้อย การศึกษาแผนการปฏิบัติการพิเศษของหน่วยปฏิบัติการพิเศษ และการเข้าฝึกกับสถานการณ์ภาคพิเศษ

ภารกิจ
------

หน่วยสยบไพรี 43 (ซ้ายและด้านหลัง) จับกุมผู้ต้องหายาเสพติดเมื่อวันที่ 9 เมษายน พ.ศ. 2563
หน่วยสยบไพรี 43 มีภารกิจหลักในการสนับสนุนการปฏิบัติงานของกองบัญชาการตำรวจปราบปรามยาเสพติด และสำนักงานตำรวจแห่งชาติ ซึ่งเป็นต้นสังกัด โดยมีขอบข่ายภารกิจเกี่ยวข้องกับการปราบปรามยาเสพติดตั้งแต่การปราบปรามและจับกุมผู้ผลิต ผู้นำเข้ายาเสพติด ผู้ส่งออกยาเสพติด ผู้จำหน่ายยาเสพติด รวมไปถึงผู้ที่ครอบครองและขนย้ายตัวสารตั้งต้น เคมีภัณฑ์ และวัตถุดิบในการผลิตยาเสพติด ครอบคลุมไปถึงการปราบปรามเครือข่ายของยาเสพติดทั้งในประเทศและเครือข่ายระหว่างประเทศ ซึ่งอยู่ในราชอาณาจักรไทย

### การปฏิบัติการ

หน่วยสยบไพรี 43 มีปฏิบัติการเด่นเกี่ยวกับการเข้าปิดล้อมตรวจค้นและจับกุมผู้ค้ายาเสพติดมาโดยตลอด เนื่องจากเป็นหน่วยปฏิบัติการพิเศษหลักของกองบัญชาการตำรวจปราบปรามยาเสพติด โดยชื่อปฏิบัติการหลักในแต่ละครั้งจะใช้ชื่อหน่วย ตามด้วยปี และครั้งที่ปฏิบัติการในปีนั้น อาทิ ปฏิบัติการสยบไพรี 62/9 ซึ่งปฏิบัติการในปี พ.ศ. 2562 ปฏิบัติการสยบไพรี 63/3 ซึ่งปฏิบัติการในปี พ.ศ. 2563 และใช้ชื่อตามภูมิประเทศหรือภูมิศาสตร์ในการปฏิบัติการ เช่น ยุทธการสยบไพรีกระบี่ร่มเย็น ซึ่งเป็นการปิดล้อมตรวจค้นในพื้นที่จังหวัดกระบี่

อ้างอิง
-------

1. ↑  "สำนักงานตำรวจแห่งชาติ - หน่วยงานในสังกัด". *www.royalthaipolice.go.th*.
2. 1 2  "กองบัญชาการตำรวจปราบปรามยาเสพติด - กองบัญชาการตำรวจปราบปรามยาเสพติด". *www.thaidrugpolice.com*.
3. 1 2 3 4 5  กองบรรณาธิการข่าว (2018-06-01). "เรามารู้จัก อินทรี ๑ พันตำรวจเอก สหัส ใจเย็น ผกก.ปพ.บช.ปส. (หน่วย สยบไพรี)". *เรื่องจริงผ่านเลนส์*.
4. ↑  "เช็คขุมกำลังหน่วยปฏิบัติการพิเศษพร้อมจู่โจม". *bangkokbiznews*. 2014-01-29.
5. 1 2  "ปิดอบรมหลักสูตรT-SAFE 'สยบไพรี-สยบริปูสะท้าน' โชว์ยุทธวิธีปราบยาเสพติด". *www.thairath.co.th*. 2017-09-06.
6. ↑  "ตร.ปส.ส่งชุดคอมมานโดบุกจับสาวตัวเชื่อมนายทุน-แพทย์ สั่งสารอันตรายผลิตยาลดความอ้วน". *mgronline.com*. 2019-08-01.
7. ↑  จักรา, เขียนโดย. "หลักสูตรสยบไพรี".
8. ↑  "30 ปี สถาปนา บช.ปส จากนี้จะไม่มีที่ยืนให้นักค้ายาเสพติด". *www.naewna.com*. 2022-02-15.`{{cite web}}`: CS1 maint: url-status (ลิงก์)
9. 1 2  สิยา, น (2018-11-01). ""การจับยาเสพติดสมัยก่อนก็ไม่ได้เก่ง แต่ด้วยความมุมานะของผู้ใต้บังคับบัญชา"". *COP'S Magazine*.
10. 1 2  "ผบช.ปส. มอบเข็มสยบไพรี แก่ผู้ให้ความช่วยเหลือ บช.ปส.อธิบดีอัยการ สนง.คดีพิเศษ สนง.อัยการสูงสุด มอบหน้ากากอนามัยหนึ่งหมื่นชิ้น". *komkhaotuathai.com*. 2021-08-19.[*ลิงก์เสีย*]
11. ↑ . ""อรินทราช 26" หน่วยจู่โจม ผู้ปลิดชีพ คนก่อเหตุกราดยิงโคราช". *pptvhd36.com*. `{{cite web}}`: แหล่งข้อมูลอื่นใน ``|last=`` (help)
12. ↑  นันท์ลินี (2019-09-24). ""ทุ่มเททำทุกอย่าง เพื่อเดินไปให้ถึงเป้าหมายที่วางไว้"". *COP'S Magazine*.
13. ↑  "Border Police give combat training for Thai police unit". *The Jerusalem Post | JPost.com* (ภาษาอังกฤษแบบอเมริกัน).
14. ↑  "'ซิมูเลเตอร์'ลับเขี้ยวเล็บ'สยบไพรี'". *คมชัดลึกออนไลน์*. 2011-10-08.
15. 1 2  "ส่องตำรวจ : ฝึกสมาชิกใหม่สยบไพรี". *www.thairath.co.th*. 2019-12-14.
16. ↑  "ปส.ลุยค้น 57 จุด จับเจ้าของ บ.ขนส่งพัสดุฯ ทลายท่อส่งเงินยานรกข้ามชาติ". *www.thairath.co.th*. 2022-04-01.
17. ↑  "ปส.เปิด "สยบไพรี 65/6" รวบเจ๊เชียงราย ตัวเอ้ค้ายา ยึดทรัพย์เกือบ 43 ล้าน". *www.thairath.co.th*. 2022-02-13.
18. ↑  "สยบไพรีค้นบ้านเครือข่ายเฮโรอีนไต้หวันทำทีเข้าไทยซื้อของฝาก". *www.posttoday.com*. 2020-08-27.`{{cite web}}`: CS1 maint: url-status (ลิงก์)
19. ↑  "ปส.เปิดยุทธการ "สยบไพรี 65/3" ลุยค้น 15 จุด รวบเอเยนต์ยานรก 8 ราย". *mgronline.com*. 2021-12-28.
20. ↑  ""บิ๊กหมาย" จับอาบังค้าไอซ์ แฉเปิดร้านตัดเสื้อปล่อยเงินกู้บังหน้า ยึดทรัพย์กว่าร้อยล้าน". *mgronline.com*. 2018-03-06.
21. ↑  *บุกจับเครือข่าย เสธเหว๋ย ค้ายาเสพติด*, สืบค้นเมื่อ 2022-05-08
22. ↑  "ปส.ร่วมกองกำลังปฎิบัติการชัยยะสยบไพรี ทลายเครือข่ายยาเสพติดภาคเหนือ". *NationTV*. 2021-07-06.
23. ↑  เอ๋ (2022-04-01). "เปิด 2 ยุทธการสยบไพรี! ล้างบางแก๊งใหญ่ค้ายานรก ยึดทรัพย์ 220 ล้าน".
24. ↑  "สวยสังหาร". *www.thairath.co.th*. 2019-03-12.
25. ↑  pearsaralee (2019-12-20). "ปฏิบัติการสยบไพรี 63/3 ทำลายเส้นทางการเงิน ชายแดนภาคเหนือ ของยานรก". *Chiang Mai News*.
26. ↑  "เปิดปฏิบัติการ"สยบไพรี"บุกค้น จ.กระบี่ สยบ"นักค้ายา"". *www.newtv.co.th*. 2020-08-18.

| * ด
* ค
* ก
ไทย หน่วยยุทธวิธีตำรวจของประเทศไทย |
| --- |
| สำนักงานตำรวจแห่งชาติ |
| หน่วยในปัจจุบัน | 

|  |  |
| --- | --- |
| ตำรวจนครบาล | 
* อรินทราช 26ก (Arintaraj 26)

 |
| ตำรวจภูธร 1-9 | 
* หน่วยปฏิบัติการพิเศษ (Provincial Special Operation Sub-Division)

 |
| ตำรวจตระเวนชายแดน | 
* นเรศวร 261ก (Naresuan 261)
* หน่วยตำรวจพลร่ม (PARU)
* หน่วยเฝ้าตรวจระยะไกล (LRSU)

 |
| ตำรวจปราบปรามยาเสพติด | 
* สยบไพรี 43 (Sayobpairee 43)

 |
| ตำรวจสอบสวนกลาง | 
* หนุมานกองปราบ (HANUMAN)
* กองบังคับการปฏิบัติการพิเศษ (Commando)

 |

 |  |
| อดีตหน่วย | 
* สยบริปูสะท้าน

 |
| ก เป็นหน่วยระดับเดียวกับหน่วยรบพิเศษ หากนับจากการเป็นหน่วยขึ้นตรงทางยุทธการกับศูนย์ปฏิบัติการต่อต้านการก่อการร้ายสากล (ศตก.) |